Waterbeperkings dalk gou ingestel | News24
Waterbeperkings dalk gou ingestel
KOUGA moet dalk dringend waterbeperkings toepas.
Dit volg na die Nelson Mandelabaai-metro (NMBM) reeds in Maart opdrag van die provinsiale Departement van Water en Sanitasie gekry het om 15% waterbeperkings in te stel. Dit geld vir stedelike en nywerheidsgebiede.
“Ongeveer 60% van die water wat Kouga gebruik, kom van die damme wat deur die Metro bestuur word,” sê Kouga-munisipaliteit woordvoerder Laura-Leigh Randall.
“Kouga het nog nie korrespondensie van die NMBM ontvang nie, maar ons het wel ’n brief van die Departement van Waterwese gekry om te waarsku dat waterbeperkings in die NMBM ingestel moet word, en dat dit Kouga sal beïnvloed.
“Ons verwag dus dat die NMBM binnekort waterbeperkings sal instel, waarna Kouga ook so sal maak.”
Volgens Andrew Lucas, waarnemede hoof van die provinsiale departement, het NMBM reeds hul jaarlikse watertoekenning binne die bestek van nege maande oorskry, en daar is nog ’n volle drie maande van die waterjaar oor.
“Dit bedreig die bestaan van ander gebruikers, soos die landboubedryf, wat ook van die Kouga- en Mpofuskema afhanklik is,” sê Lucas.